JUBILE ลดเป้ารายได้ปีนี้เหลือโต 8-10% มองกำไรปีนี้ใกล้ปีก่อน
JUBILE ลดเป้ารายได้ปีนี้เหลือโต 8-10% จากเดิมคาดโต 20% หลังศก.ชะลอตัวต่อเนื่อง มองอัตรากำไรสุทธิปีนี้ใกล้ปีก่อน เดินหน้าเปิดสาขาใหม่ 4 สาขาช่วงครึ่งปีหลัง
1 ก.ย. 2558

นางสาวอัญรัตน์ พรประกฤต ประธานเจ้าหน้าที่บริหารด้านการเงิน บริษัท ยูบิลลี่ เอ็นเตอร์ไพรส์ จำกัด (มหาชน) หรือ JUBILE  เปิดเผยว่า บริษัทปรับลดเป้ารายได้ปีนี้มาที่ 1.8 พันล้านบาท หรือเติบโต 8-10% จากเดิมที่คาดว่าจะเติบโต 20% จากปีก่อน เนื่องจากเศรษฐกิจทั้งในและต่างประเทศชะลอตัวอย่างต่อเนื่อง ส่งผลให้กำลังซื้อลดลง แต่บริษัทยังตั้งเป้าหมายจะรักษาอัตรากำไรสุทธิให้ใกล้เคียงกับปีก่อนที่ 10-11%
โดยบริษัทคาดว่าผลประกอบการในช่วงครึ่งปีหลังจะเติบโตกว่าครึ่งปีแรก เนื่องจากเป็นช่วงไฮซีซั่นของธุรกิจเพชร และมีเทศกาลสำคัญต่างๆ เป็นจำนวนมากทำให้คาดว่าการจับจ่ายใช้สอยในช่วงปลายปีจะมีมากขึ้น ขณะเดียวกันบริษัทได้จัดกิจกรรมทางการตลาดเพื่อเพิ่มยอดขายอีกด้วย นอกจากนี้ไตรมาส 4/58 จะได้ร่วมมือกับพันธมิตรต่างประเทศเพื่อร่วมพัฒนาผลิตภัณฑ์ในคอลเล็คชั่นใหม่ ซึ่งจะทำให้รับรู้รายได้เข้ามาบางส่วนในไตรมาส 4/58 และจะรับรู้รายได้ได้เต็มที่ในปี 59
ขณะที่บริษัทยังเดินหน้าเปิดสาขาใหม่เพิ่มอีก 4 สาขาในช่วงครึ่งปีหลัง โดยจะเน้นเปิดสาขาใหม่ตามห้างสรรพสินค้าในต่างจังหวัด และรอบกรุงเทพฯ ใช้เงินลงทุน 7-10 ล้านบาทต่อสาขา ทำให้ภายในสิ้นปีนี้จะมีสาขาทั้งหมด 124 สาขา จาก 120 สาขาในปัจจุบัน